Iуащхьэмахуэ, Шэрэдж щIыналъэхэм я саугъэтхэр
Налшык и шыгъэжапIэм бадзэуэгъуэм и 9-м щекIуэкIащ зи чэзу зэпеуэхэр. Шууей нэхъыфIхэр зэныкъуэкъуащ Iуащхьэмахуэ, Шэрэдж муниципальнэ районхэм ягъэува саугъэтхэр къахьыну.
Тхьэмахуэ ипэкIэ Тэрч районым и саугъэтхэм шууейхэр щIэбэнащ. Иджы и чэзу хъуащ Iуащхьэмахуэ, Шэрэдж щIыналъэхэм ягъэувахэр зыIэрагъэхьэну.
Зэхьэзэхуэм и пэ къихуэу къызэхуэсахэм псалъэ гуапэхэмкIэ зыхуагъэзащ «Урысей шыгъэжапIэхэр» ОАО-м Кавказ Ищхъэрэ, Ипщэ федеральнэ округхэм щиIэ къуда-мэм и унафэщI Щоджэн Хьэчим, Iуащхьэмахуэ район администрацэм и Iэтащхьэ Залиханов Къанщобий, Шэрэдж район администрацэм и Iэтащхьэм и къуэдзэ Ульбашев Сэхьэдин сымэ. Абыхэм къыхагъэщащ шы спортыр къэгъэщIэрэщIэжыным, абы цIыхухэр дегъэхьэным мыхьэнэшхуэ зэраIэр.
Хабзэ хъуауэ ягъэув саугъэтитхум ящы-щу нэхъыщхьэу щытащ Iуащхьэмахуэ район администрацэм и Iэтащхьэм ейр. Метр 2400-р япэу къызэринэкIри, ар зыIэригъэхьащ Сэкрэкым и шы заводым щагъэса Ифтихар. Псалъэм къыдэкIуэу къыхэдгъэщынщи, мазэ ипэкIэ ар Мэзкуу президент шыгъажэм щыIащ икIи еплIанэу къэсащ.
Iуащхьэмахуэ районым и администрацэм и пресс-IэнатIэм и унафэщI Тарим Алисэ хъыбар къызэрыдигъэщIамкIэ, иджыри саугъэт зыбжанэ а щIыналъэм игъэуват. Апхуэ-дэу«Iуащхьэмахуэ курорт» АО-м ейм щIэбэнащ илъэситI зы ныбжь шыхэр. Псом япэу метр 1200-р зэпичри, ар Iэрыхьащ Мэрият шыбзым. «Iуащхьэмахуэ», «Чегет» кIапсэ гъуэгухэм я саугъэтхэр ихьащ Шторм Атак шым. Метр 1400-м щынэхъыфIащ шыщIэ Грейтнесс Найт. Абы иратащ Тырныауз къалэм игъэува саугъэтыр.
Шэрэдж районым и цIыху цIэрыIуэхэм я щIыхькIи шыгъажэхэр щыIащ. Ахэр ягъэуват балъкъэр усыгъэм и классик Мечиев Кязим, Совет Союзым и ЛIыхъужьхэу Къардэн зэкъуэшхэу Къубатийрэ Къэбардрэ, Уммаев Мухьэжыр сымэ я цIэкIэ.
Шыгъажэр щекIуэкI махуэхэм зэрыщыхабзэу, тотализаторыр лэжьащ. Зэпеуэхэр щызэпыум и деж, къызэхуэсахэм я нэгу зрагъэужьащ Iуащхьэмахуэ, Шэрэдж рай-онхэм я творческэ гупхэм.
Къаудыгъу Заур.
